[Innocentius Episcopus servus servorum Dei, dilectis filiis Abbati et Conventui Clun. salutem et Apostolicam benedictionem. Favore vestræ Religionis inducimur, ut Nos de gratia in gratiam provehentes; vos donis gratuitis et potioribus gratiis honoremus. Cum igitur vobis nuper duxerimus indulgendum, ut ad nullius receptionem, vel provisionem compelli possitis per litteras Apostolicas impetratas, vel etiam impetrandas, quantumcumque generales vel speciales fuerint, nisi nominatim de Ordine Clun. et ipsa indulgentia plenam et expressam fecerint mentionem. Nos volentes vobis facere gratiam pleniorem, tuis (fili Abbas) precibus inclinati, vobis et vestro Ordini auctoritate præsentium indulgemus, ut nulli deinceps per litteras Apostolicæ Sedis, vel legatorum ipsius impetratas (dummodo non sit per eas jus alicui acquisitum) vel etiam impetrandas, etiamsi contineatur in eis, quod aliqua Sedis ipsius indulgentia non obsistat, possit de Prioratibus, Decanatibus, Grangiis, Ecclesiis, Beneficiis, sive Redditibus ad vos vel Fratres Ordinis vestri spectantibus provideri, aut assignari, vel conferri pensiones in eis, nisi de verbo ad verbum in eisdem litteris totus tenor præsentis indulgentiæ sit insertus. Nulli ergo, etc. Datum Lugduni VIII. Kalendas Novembris. Pontificatus nostri anno VIII.]